5กองทุนไอเอ็นจีจ่ายเงินปันผล12มิ.ย.นี้
บลจ.ไอเอ็นจี ดีเดย์ 12 มิ.ย.นี้ จ่ายเงินปันผล 5 กองทุนรวด หลังตลาดหุ้นไทยทะยานต่อเนื่อง
7 มิ.ย. 2555

บลจ.ไอเอ็นจี ดีเดย์ 12 มิ.ย.นี้ จ่ายเงินปันผล 5 กองทุนรวด หลังตลาดหุ้นไทยทะยานต่อเนื่อง นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บลจ.ไอเอ็นจี กำหนดจ่ายเงินปันผลสำหรับกองทุนที่ลงทุนในประเทศและกองทุนที่ลงทุนในต่างประเทศ จำนวน 5 กองทุน พร้อมกันในวันที่ 12 มิ.ย.2555 แบ่งเป็นกองทุนรวมหุ้นระยะยาว (LTF) จำนวน 3 กองทุน ได้แก่ กองทุนเปิด ไอเอ็นจี ไทย Big Cap ปันผล หุ้นระยะยาว จ่ายปันผลในอัตรา 0.925 บาทต่อหน่วย กองทุนเปิด ไอเอ็นจี ไทย แวลูพลัส ปันผล หุ้นระยะยาว จ่ายปันผลในอัตรา 0.775 บาทต่อหน่วย และกองทุนเปิด ไอเอ็นจี ไทย 70/30 ปันผล หุ้นระยะยาว จ่ายปันผล 0.425 บาทต่อหน่วย จากผลดำเนินงานตั้งแต่ 1 เม.ย.2554-31 มี.ค.2555 ส่วนอีก 2 กองทุน ได้แก่ กองทุนเปิด ไอเอ็นจี ไทย อีควิตี้ฟันด์-ปันผล เน้นลงทุนหุ้นปันผล จะจ่ายเงินปันผลครั้งที่ 9 ในอัตรา 0.8155 บาทต่อหน่วย จากผลการดำเนินงานระหว่างวันที่ 1 พ.ค.2554 – 30 เม.ย.2555 และกองทุนเปิด ไอเอ็นจี ไทย โกลบอล อีเมอร์จิ้ง มาร์เก็ต-ปันผล ลงทุนในตราสารหนี้ภาครัฐของประเทศเกิดใหม่ทั่วโลก จ่ายเงินปันผลครั้งที่ 12 ในอัตรา 0.60 บาทต่อหน่วย สำหรับผลการดำเนินงานระหว่างวันที่ 1 พ.ย.2554 – 30 เม.ย.2555 “หุ้นไทยปรับตัวสูงขึ้นต่อเนื่องตั้งแต่ปลายปีที่ผ่านมาจากแรงซื้อหุ้นต่อเนื่องของนักลงทุนต่างชาติที่หันมาเพิ่มน้ำหนักการลงทุนในตลาดหุ้นภูมิภาคเอเชียรวมทั้งตลาดหุ้นไทย หลังจากเศรษฐกิจยุโรปเผชิญปัญหาวิกฤติหนี้ ในขณะที่หุ้นไทยซึ่งยังมีพื้นฐานทางเศรษฐกิจที่แข็งแกร่ง ขณะที่ราคาหุ้นก็ยังต่ำกว่าตลาดหุ้นในภูมิภาค จากปัจจัยดังกล่าวทำให้กองทุนที่ลงทุนในตลาดหุ้นไทยสามารถสร้างผลตอบแทนที่น่าพอใจให้กับผู้ลงทุนได้” นายจุมพลกล่าว